**- Klappet og klart**

18.03.2014 11:44 Even Elvenes



Steinlager og Per Oleg Midtfjeld vant Elitloppet i 2005. Fredag kveld får man se bragden en gang til, med kommentar fra hovedpersonen Per Oleg Midtfjeld. (Foto: Kanal75).

V75 Momarken: - En helg med trav i sentrum, og et gjensyn med Steinlager allerede fredag. Vi står parat. Været blir dessuten bra. Lørdagens Unionskamp er ventet hektisk, men morsom, innleder Kjeld-Henning Sandem på Momarken.

Det pusses og gnikkes, ute i løpsbanen går traktoren runde etter runde. Alt skal være på stell på lørdag. Momarken er vert for Unionskampen hvor Sverige samspiller med Norge. Intet er overlatt til tilfeldighetene.   
- Nytt av året er folkemøtet fredag kveld hvor vi skal oppleve historiske storløp sammen. Arrangementet foregår i banens restaurant Karjolen med startpunkt kl. 19:00. På plass er **Roger Walmann**, **Karl O. Johansson**, **Bjørn Garberg** og vår egen **Per Oleg Midtfjeld**, fortsetter Sandem.

**Steinlager  
Tore Fyrand**, Solvallas dyktige sportssjef, fører ordet under kveldens gang. Han samtaler med nevnte herrer når deres hester vises på filmlerretet. **Steinlagers** triumf i Elitloppet er ett av innslagene, med kommentar fra Per Oleg Midtfjeld. Videre venter **Callit** og Karl O. Johansson da de vant VM i USA, og **Tamin Sandy** og Bjørn Garberg som gikk til topps i Orsi Mangelli i Italia. Roger Walmann har **Habib** å fortelle om.  
- **Vinnere vi aldri glemmer** er tittelen på kvelden, jeg har fått et inntrykk av at arrangementet allerede er godt omtalt og vil bli bra besøkt, understreker Sandem.

**Litt om alt**På lørdag, når hestene er samlet og løpene skal i vei, har administrasjonen på banen brettet opp skjorteermene for å ta i mot folket på beste sett.  
- Momarken er en familiebane. Naturligvis gjør vi en aktivitet for barna. **Kaptein Sjøbein** kommer og vil både trylle, og ha med de yngste på skattejakt på anlegget. Jakten etter skatten går kl. 15:15, fortsetter sportssjefen.  
- Videre blir det **tipsstudio** i den gamle restauranten fra kl. 12:00. Med i panelet er **Roy Jakobsen** fra trav24, Bjerkebanens sportssjef **Knut Sollie** og den norske kometen **Kenneth Haugstad**. I tillegg kommer en joker i travtips. Det er munnrappe **Andreas Grønlien** som leder seansen. I matvei venter bufeet på restauranten, og enklere retter i gammern som den gamle kafeen kalles.

**Nye fjes**Momarken kan presentere en ny duo på seremoniplass under løpene lørdag.  
- **Kjell Erik Kristiansen**, verdenskjent speaker med fartstid fra OL, VM og en rekke verdenscuper i langrenn og skiskyting, er på plass. Kjell Erik er født, oppvokst og bor fortsatt her i Mysen. Han får med seg meget dyktige **Kajsa Gustavsson**, ofte brukt på store travarrangementer i Sverige. Duoen tar i mot vinnerne og vil nok få fram smilene hos de aller fleste, fortsetter Sandem.  
- Stevnestart er kl. 12:30, det første løpet går kl. 12:45 som er verd å merke seg for, og jeg ønsker alle velkommen, avslutter østfoldingen.

**Frister***\* Stevnestart kl. 12:30  
\* Start V4-1 kl. 12:45  
\* V75 kl. 14:30 (merk tiden)  
\* V5 kl. 15:15 (merk tiden)  
\* Dagens Dobbel kl. 16:23*